## La Generalitat presenta el protocol intern dels centres d’atenció integral 24 hores per a víctimes d’agressions sexuals als agents participants en la seua elaboració

*** La secretària autonòmica d’Igualtat i Diversitat ha declarat que la Generalitat ha fet un treball coordinat amb tots els agents participants per a disposar de contingut pràctic i operatiu destinat a guiar els professionals
* L’activació del protocol es fa a través dels nous centres d’atenció integral 24 hores per a víctimes d’agressió sexual de manera presencial, en línia i telefònica
* Les intervencions realitzades amb víctimes de violència sexual seguixen un procediment d’actuació concret que consistix a valorar diferents aspectes, com ara segons el tipus de violència sexual patida i el temps transcorregut**

La Vicepresidència Primera i Conselleria de Servicis Socials, Igualtat i Vivenda ha presentat el protocol de funcionament intern i coordinació per als centres d’atenció integral 24 hores a víctimes de violència sexual de la Comunitat Valenciana als agents que han participat en la seua elaboració.

La secretària autonòmica d’Igualtat i Diversitat, Asunción Quinzá, durant la presentació ha destacat el valor d’este protocol impulsat des del Comissionat per a la Lluita contra la Violència sobre la Dona.

“Des de la Generalitat, s’ha fet un treball coordinat amb tots els agents participants amb la finalitat d’aconseguir el millor dels protocols amb un contingut pràctic i operatiu per a guiar les actuacions dels diferents equips professionals, ha manifestat.

Segons Quinzá, d’esta manera, “els professionals poden atendre i interactuar amb les dones usuàries d’estos centres integrals de la Comunitat Valenciana”.

Quinzá ha fet estes declaracions juntament amb el Comissionat per a la Lluita contra la Violència sobre la Dona, Felipe del Baño durant l’esdeveniment que ha tingut lloc en el Centre d’Atenció Integral 24 hores de València. Així mateix, la secretària autonòmica ha agraït la participació a tot el conjunt de professionals que han intervingut en este procés i que “han fet que hi haja un protocol potent, molt treballat i reflexionat”.

A la trobada han assistit representants dels diferents organismes públics, institucions, entitats, membres dels Centres Dona 24 hores, del servici telefònic 900580888 de la Xarxa de Centres Dona; del programa Alba, de les oficines d’atenció a les víctimes del delicte; del Grup Gamma de la Policia Local; de la Comissaria de la Guàrdia Civil de València; de la Comissaria Provincial de la Policia Nacional de València, de la Policia Autonòmica; de Creu Roja; i dels servicis d’Igualtat d’alguns ajuntaments de la província de València. Tots conformen els agents implicats en la lluita contra la xacra que representa la violència sexual.

**Àmbit d’aplicació i activació**

L’aplicació d’este protocol té un doble vessant, ja que establix el funcionament intern dels centres d’atenció integral 24 hores de la Comunitat Valenciana i, d’altra banda, regula la coordinació interinstitucional amb els organismes, entitats (Forces i Cossos de Seguretat de l’Estat) i recursos implicats (àmbit sanitari, forense i judicial) en el desenrotllament de l’activitat dels centres.

En este sentit, la secretària autonòmica ha manifestat que este protocol “no solament establix pautes clares per als professionals dels centres, sinó que també assegura una coordinació efectiva amb tots els actors involucrats en l’atenció a les víctimes, per a garantir que es cobrixen totes les necessitats des d’una perspectiva integral”.

Quant a l’activació del protocol, es fa a través dels nous centres d’atenció integral 24 hores per a víctimes d’agressió sexual. Estos centres són recursos assistencials de la Generalitat, gratuïts i exclusius, que s’han obert a Alacant, Castelló de la Plana i València. Oferixen atenció presencial, en línia i telefònica a totes les víctimes de violència sexual, majors de 14 anys de la Comunitat Valenciana, 24 hores al dia i tots els dies de l’any.

Concretament, l’atenció telefònica es fa a través del número 900 22 00 22, servici dedicat a la prevenció i atenció integral i interdisciplinària de les violències sexuals. El servici en línia s’efectua a través dels correus electrònics: [centrocrisis\_valencia@gva.es](http://mailto:centrocrisis_valencia@gva.es), [centrocrisis\_alicante@gva.es](http://mailto:centrocrisis_alicante@gva.es) i [centrocrisis\_castellon@gva.es](http://mailto:centrocrisis_castellon@gva.es). I l’atenció presencial a través dels tres centres físics situats en els centres de la Comunitat Valenciana situats a Castelló de la Plana (avinguda Borriana, 11), València (carrer Guàrdia Civil, 21) i Alacant (carrer General Pintos, 21).

Amb referència a l’activació del protocol, Quinzá ha assenyalat que l’atenció es du a terme a través de tres canals fonamentals: presencial, en línia i telefònica, la qual cosa permet garantir que cap víctima quede fora de l’abast d’este servici essencial, independentment de les seues circumstàncies”.

**Actuacions en els centres**

Les intervencions realitzades amb víctimes de violència sexual seguixen un procediment d’actuació concret, que consistix a valorar diferents aspectes, com ara segons el tipus de violència sexual patida i temps transcorregut des d’esta, amb un termini establit de 10 dies.

Per això, si s’ha produït dins dels 10 dies anteriors s’executa la intervenció immediata, i es produïx així la intervenció en crisi 24 hores i al seu torn el contacte amb el número de telèfon d’emergències 112 i, si fora necessari, amb les Forces i Cossos de Seguretat de l’Estat. Per contra, si no es detecta urgència o situació de crisi, llavors s’oferix una cita per a una intervenció programada en la qual es donarà una atenció especialitzada i integral a la víctima.

Al respecte, la secretària autonòmica ha subratllat que “és crucial que cada intervenció s’ajuste al context de la víctima. D’esta manera, el protocol oferix una resposta ràpida i adaptada a cada cas i ajuda a minimitzar els efectes traumàtics a curt i llarg termini”.

Igualment, els Centres d’Atenció Integral 24 hores a Víctimes de Violència Sexual oferixen informació, formació i sensibilització per a l’erradicació d’esta mena de delictes amb cita prèvia i sense, i també als familiars que ho necessiten o a persones de l’entorn íntim de la víctima. A més, s’oferix acompanyament de les víctimes a institucions policials, sanitàries, judicials o de servicis socials, així com assistència jurídica especialitzada.

Segons Quinzá, “és fonamental no solament oferir assistència directa a les víctimes, sinó també impulsar la sensibilització de la societat per a erradicar la violència sexual en totes les seues formes”.

Per la seua part, el Comissionat per a la Lluita contra la Violència sobre la Dona, Felipe del Baño, ha subratllat la importància d’haver posat tres centres especialitzats en les violències sexuals “en temps rècord”. A més, “tres centres en els quals s’oferix a les víctimes un espai amable, familiar i segur a on poder estar tranquil·les amb les professionals que les ajudaran des de diferents aspectes, social, psicolòc o jurídic, i que seran un autèntic referent” ha remarcat.

Fecha: 24/01/2025